als_Latn dik_Latn sag_Latn
Kryeministri Berisha informoi sot, në mbledhjen e qeverisë, mbi ecurinë e procesit të ndërtimit të hidrocentraleve, ndërsa e vlerësoi energjetikën degën më të përparësuar të ekonomisë e zhvillimit të vendit.
Nga ky proces, tha Kryeministri, Shqipëria fiton në total një kapacitet prodhimi të energjisë prej 1427 megavat, apo 227 megavat mbi kapacitetin e instaluar të të gjithë kaskadës së lumit Drin.
Kryeministri Berisha theksoi të domosdoshme kalimin e procedurës së marrjes së lejes së ndërtimit në Qendrën Kombëtare të Lejeve dhe Licencave, çka do të reduktonte kohën e marrjes së lejes dhe të procesit në tërësi, si dhe rishikimin e ligjeve e vendimeve përkatëse, për ta bërë sa më funksionale Qendrën Kombëtare për Energjinë. “Ky është një shërbim që të gjithë ndërtuesit e hidrocentraleve do ta mirëprisnin,” - tha Kryeministri.
Krahas rritjes së kapaciteteve prodhuese të energjisë së rinovueshme, si energjia me koston më të ulët dhe çmimin më të leverdisshëm për konsumatorin, Kryeministri Berisha vlerësoi shumë pozitiv edhe faktin se në procesin e ndërtimit të tyre janë të punësuar mijëra qytetarë, çka përbën një nga frontet kryesore të punësimit. “Punësimi mbi bazën e tregut, - tha Kryeministri, - është qëllimi më madhor i kësaj qeverie.”
07/08/2012
als_Latn als_Latn als_Latn als_Latn unk